b"\n_START_ARTICLE_\nCasa Soler (Barcelona)\n_START_SECTION_\nDescripci\xc3\xb3\n_START_PARAGRAPH_\nLa Casa Soler s'empla\xc3\xa7a al carrer Bisbe Catal\xc3\xa0, 14, del barri de Pedralbes (districte de les Corts). Es tracta d'un edifici entre mitgeres amb la fa\xc3\xa7ana principal encarada al nord i pati al darrere. L'edifici est\xc3\xa0 centrat per un cos avan\xc3\xa7at i dos cossos laterals a banda i banda del primer en simetria perfecta._NEWLINE_L'edifici presenta planta baixa i tres pisos, amb el cos central m\xc3\xa9s alt, coronat per una torratxa._NEWLINE_L'acc\xc3\xa9s a l'edifici es realitza mitjan\xc3\xa7ant la porxada que crea la planta baixa del cos central avan\xc3\xa7at sobre la l\xc3\xadnia de fa\xc3\xa7ana sustentada sobre pilars. Aquest espai est\xc3\xa0 delimitat per tres arcs rebaixats (un a cada costat) que recolzen sobre aquells pilars. L'arc de la part davantera presenta a m\xc3\xa9s per dues columnes amb capitells d'ordre j\xc3\xb2nic._NEWLINE_La mateixa composici\xc3\xb3 estructuren els cossos laterals sim\xc3\xa8trics, on destaquen dos grans obertures d'arc de mig punt sobre pilars, flanquejats per tres columnes amb capitells d'ordre j\xc3\xb2nic._NEWLINE_A la primera planta el cos avan\xc3\xa7at t\xc3\xa9 a la seva part davantera una obertura amb balc\xc3\xb3 individual, i als dos costat portes que faciliten l'acc\xc3\xa9s als cossos laterals, que s'allunyen de la l\xc3\xadnia de fa\xc3\xa7ana, deixant un balc\xc3\xb3 corregut que, per mitj\xc3\xa0 del cos central, comunica els dos cossos laterals exteriorment. En total s'observen en aquesta planta un total de cinc obertures, totes elles rectangulars._NEWLINE_A la segona planta al cos central hi ha tres finestres, una a cada costat, emmarcades per pilars amb impostes que sustenten un arc de mig punt. A cadasc\xc3\xba dels dos cossos laterals hi ha una obertura rectangular que donen acc\xc3\xa9s a un balc\xc3\xb3._NEWLINE_A l'\xc3\xbaltima planta cadasc\xc3\xba dels cossos laterals contenen tres finestres amb el mateix sistema, per\xc3\xb2 en aquest cas els arcs s\xc3\xb3n rebaixats. No succeeix el mateix amb el cos central, que al tenir m\xc3\xa9s al\xc3\xa7ada, permet l'exist\xc3\xa8ncia de l'arc de mig punt, amb tres obertures a la part frontal i dues a les laterals._NEWLINE_L'edifici es corona amb un potent r\xc3\xa0fec decorat, a la part inferior, per rajola de Val\xc3\xa8ncia amb motius vegetals. Els balcons del primer i del segon pis que son de forja tamb\xc3\xa9 tenen la mateixa decoraci\xc3\xb3 a la part inferior. A la zona m\xc3\xa9s propera a la fa\xc3\xa7ana la coberta del cos central m\xc3\xa9s elevat \xc3\xa9s a quatre vents, i als laterals nom\xc3\xa9s d'un aiguav\xc3\xa9s, mentre que a la resta hi ha un terrat transitable. La fa\xc3\xa7ana est\xc3\xa0 revestida amb estuc esgrafiat que reprodueix motius geom\xc3\xa8trics i florals de tonalitat clara a sobre d'un fons vermell\xc3\xb3s.\n_START_SECTION_\nHist\xc3\xb2ria\n_START_PARAGRAPH_\nAntonio Soler, propietari de la casa, va promoure la seva transformaci\xc3\xb3 en diversos habitatges, per a la qual cosa el 1920 encarreg\xc3\xa0 l'arquitecte Joan Maym\xc3\xb3 el projecte de reformes i d'augment de volum que actualment mant\xc3\xa9."